Kristian Thulesen Dahl (DF), 1998-11-17:
Dansk Folkeparti vil faktisk gerne takke SF for at have sat det her tema til debat her i Folketingssalen.
Vi synes, det er et meget, meget vigtigt tema at diskutere og forholde sig til.
Jeg tror også, at det er nyttigt for os som politiske partier, men også nyttigt for dem, der overværer en debat som denne her, at prøve at finde ud af, hvad de politiske partier egentlig mener om det system, vi har i dag, som skal hjælpe folk i deres alderdom til en tålelig økonomisk tilværelse.
Det er helt klart afgørende for Dansk Folkeparti, at vi har en folkepension, som er på et anstændigt niveau, og som kan stå alene.
Hvis folk så ved siden af folkepensionen i løbet af deres arbejdsliv op af egen fri vilje vil spare op til at få bedre økonomiske vilkår i alderdommen, så vil vi overhovedet ikke stille os til hinder for det.
Tværtimod synes vi, det er positivt.
Men det må ikke blive et incitament til, at man efterfølgende beskærer folkepensionen og de ydelser, man kan give folkepensionister.
De, der ikke har anden ydelse end folkepensionen og tillægsydelser til folkepensionen, skal også have en ordentlig økonomisk tilværelse.
Det er klart - og det er det, forespørgerne så rejser debat om her i dag - at der er huller i det nuværende system.
Der er mennesker i det her samfund, som uforskyldt kommer sådan af vej, at de ikke med det system, vi har i dag, har en rimelig økonomisk tilværelse, når de bliver alderdomssvækkede og pensionister.
Og selvfølgelig skal vi sikre, at de huller bliver så små som overhovedet muligt. Det gør vi ved at sikre en politik her fra Folketingets side, som skaber arbejdspladser, og som sikrer, at folk har en tilknytning til arbejdsmarkedet.
Det er jo også derfor, at vi er gået
stærkt ind i diskussionen omkring muligheden af at oprette skånejob og fleksible job, som på forskellig vis kan hjælpe nogle mennesker, der har forskellige handicap, til at være på arbejdsmarkedet frem for at være uden for arbejdsmarkedet. Der er altså nogle mennesker specielt i førtidspensioneringsgruppen, som har et særligt problem, som uforskyldt på grund af en blodprop eller lignende er kommet ud af arbejdsmarkedet meget tidligt i deres karriereforløb.
Det er måske en utraditionel model, der måske kan indebære en statslig indbetaling for disse personers vedkommende.
Men det afgørende er, at disse mennesker, som uforskyldt er kommet i en situation, får en hjælpende hånd, så de også har en tålelig tilværelse efterfølgende.
Vi vil helst hjælpe dem ved, at den grundlæggende folkepension er tilstrækkelig, men subsidiært kan man diskutere en model, som SF rejser i dag, med statsindbetaling for de mennesker, som ellers ikke har det, de skal have.
Jeg vil gerne med hensyn til det forslag, som SF har fremsat til vedtagelse her i dag,
sige, at der er to ting i det, hvor Dansk Folkeparti har en anden indgangsvinkel end den, SF giver udtryk for er baggrunden for forslaget til vedtagelse.
Den ene er SF's idé om, at det er negativt, at der er skattebegunstigelser til opsparing for den gruppe, der er på arbejdsmarkedet.
Det finder vi ikke at der er noget negativt i.
Den anden ting er, at SF igen rejser debatten omkring diskrimination, bl.a. på baggrund af køn i de forsikringsordninger, som folk på arbejdsmarkedet kan tegne.
Vi kan altså ikke ved lov lave om på den levealder, kønnene nu engang har.
Og det er klart, at selskaber, som fungerer på det private marked, også opererer med dette i forhold til de indbetalinger, de skal have i arbejdstidsforløb. Derfor har vi en anden indgangsvinkel til dele af de punkter, som SF har stillet op i forslaget til vedtagelse, men vi vil ikke af den grund afvise forslaget.
Som vi ser det, drejer forslaget sig i bund og grund om at bede regeringen om inden den 1. oktober 1999 at komme med en redegørelse, som skal belyse de her forskellige punkter.
Derfor vil vi støtte forslaget til vedtagelse med de begrundelser, som jeg er kommet med, og stemmer for forslaget ved af slutningen af denne debat.
Og så bare lige til sidst om niveauet for folkepensionen med tillæg:
Der er nogle, der taler, som om de vel 5.000 kr. efter skat, som en folkepensionist kan risikere at have, er guld og grønne skove, men det er de ikke efter vores opfattelse; vi mener, det beløb er for lille.
Og om ikke andet så kan man jo bare se det i forhold til det, som vi folketingsmedlemmer bevilger os selv i pension, når vi i øvrigt har nået pensionsalderen ved det tresindstyvende år: Det ligger på langt over det dobbelte af det beløb, som vi giver en folkepensionist i grundbeløb, og så er der forskellige tillægsydelser.
Så det er for lille et beløb, og derfor skal vi have en ambition om - og den håber vi at flere partier vil dele med os - at det beløb bliver hævet løbende over de kommende år.
Det vil tjene Folketinget til ære at træffe en sådan beslutning.